Só lyk SA se bevolking nouSuid-Afrika se bevolking staan tans op 59,62 miljoen mense, het die statistikus-generaal, Risenga Maluleka, Woensdag bekend gemaak. Volgens Statistieke Suid-Afrika (StatsSA) het Gauteng steeds die meeste inwoners en nagenoeg 15,5 miljoen mense – oftewel 26% van die land se bevolking – woon in dié provinsie. KwaZulu-Natal met 11,5 miljoen mense het die tweede grootste bevolking en die Noord-Kaap, met ŉ skamele 1,29 miljoen mense, is die ylste bevolk. Net-net meer as die helfte (51,1%) van die land se inwoners – altesaam 30,5 miljoen mense – is vroue. Kortliks: Die verslag wys voorts dat Gauteng en die Wes-Kaap na verwagting die grootste toeloop van migrante gaan sien, met sowat 1,5 miljoen mense wat na Gauteng gaan stroom en amper ŉ halfmiljoen na die Wes-Kaap. Verreweg die meeste Suid-Afrikaners is swart. Bevolkingsgetalle volgens ras Die lewensverwagting van mans is 62,5 jaar oud, terwyl vroue se lewensverwagting met geboorte 68,5 jaar oud in 2020 is. Volgens StatsSA kan die hoër lewensverwagting weer daal as sterftes weens Covid-19 nie met doeltreffende behandeling of ŉ entstof gestuit word nie. Vroue gee gemiddeld geboorte aan 2,33 kinders, ŉ daling van 2,66 in 2008. Meer landelike inwoners het gemiddeld meer kinders as vroue in meer stedelike provinsies soos Gauteng en die Wes-Kaap, het StatsSA bevind. Die koers waarteen kinders tydens geboorte of onder vyf jaar oud sterf, daal ook steeds. Daar is nou ŉ geraamde 55,5 babasterftes per 1 000 lewendige geboortes en 75,3 kinders uit elke 1 000 wat gebore word, sterf op ŉ ouderdom jonger as vyf jaar. Volgens die verslag leef nagenoeg 13% – oftewel sowat 7,8 miljoen mense – van Suid-Afrikaners met MIV. Net meer as 18% van mans tussen 15 en 49 jaar oud is MIV-positief. Vigsverwante sterftes het, nadat dit ŉ hoogtepunt in 2006 bereik het, met bykans die helfte van 30,6% na 15% vanjaar gedaal. StatsSA se navorsing wys ook nadat Suid-Afrikaners aanvanklik grootliks weens oordraagbare siektes soos tuberkulose en MIV/vigs gesterf het (siektes wat dikwels op ŉ jonger ouderdom opgedoen word), heers daar nou ŉ situasie waar die meeste sterftes op ŉ latere ouderdom en weens nie-oordraagbare siektes soos beroertes of hartkwale veroorsaak word.